Dele van Pretoria tot dán sonder kragDie brandende substasie: Foto: Facebook via City of Tshwane | Official (Page). Inwoners van talle buurte in Pretoria-Oos sal na verwagting die naweek tot Sondag sonder elektrisiteit gelaat word ná ’n substasie Dinsdag deur ’n brand verwoes is. Lindelo Mashiga, direkteur van mediaskakeling vir die Stad Tshwane, het gesê daar is nog meer herstelwerk wat aan die substasie gedoen moet word voor dit weer operasioneel kan wees. “Die span het aanvanklik die omvang van die skade onderskat en gesê die herstel sal twee tot drie dae neem. Ons het sedertdien hersiening gedoen en het nou die beraamde hersteltyd tot op Sondag 15 Julie gestel.” Mashiga het gesê die verskillende tegniese spanne werk hard daaraan om die substasie tydelik te herstruktureer. “Wanneer nuwe substasies in die toekoms gebou word, sal hulle op so ’n manier ontwerp word dat daar drie aparte kompartemente is wat met mure geskei word om te verseker dat die vuur in een kamer van die gebou gehou kan word, en nie die ander dele van die gebou affekteer nie,” het Mashiga gesê. Maroela Media het vroeër berig die brand by die substasie het Dinsdag omstreeks 10:00 ontstaan. Brandbestryders is onmiddellik na die toneel ontbied en die vlamme is net ná 12:00 geblus. Die Stad Tshwane het egter Dinsdagmiddag laat bevestig dat die substasie heeltemal in die brand verwoes is. Volgens Mashiga word daar verdere ondersoeke gedoen om die presiese oorsaak van die brand te bepaal. “Ons vra groot om verskoning vir ons kliënte vir die ongerief wat hulle ervaar.” Gebiede wat tans in donker gehul is, sluit in Wapadrand, Faerie Glen, Silver Lakes, Lombardy, Zwavelpoort, Tierpoort, Olympus en dele van Equestria. Inwoners wat geaffekteer is, word gevra om kragonderbrekings per SMS aan te meld. SMS die woord “power” en jou rekeningnommer na 082 612 0333 of 44676.